
Betegtájékoztató: Információk a felhasználó számára
Sumamed S 500 mg filmtabletta
azitromicin

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4.pont.
A betegtájékoztató tartalma:

1.
Milyen típusú gyógyszer a Sumamed S 500 mg filmtabletta és milyen betegségek esetén alkalmazható?

2.
Tudnivalók a Sumamed S 500 mg filmtabletta szedése előtt

3.
Hogyan kell szedni a Sumamed S 500 mg filmtablettát?

4.
Lehetséges mellékhatások

5.
Hogyan kell a Sumamed S 500 mg filmtablettát tárolni?

6.
A csomagolás tartalma és egyéb információk

1.
Milyen típusú gyógyszer a Sumamed S 500 mg filmtabletta és milyen betegségek esetén alkalmazható?
A Sumamed S 500 mg filmtabletta hatóanyaga az azitromicin. Az azitromicin egy antibiotikum, amely a makrolidoknak nevezett, az érzékeny baktériumok növekedését gátló antibiotikumok csoportjába tartozik. 
A Sumamed S 500 mg filmtabletta a Chlamydia trachomatis baktérium okozta húgycső- és méhnyakfertőzés kezelésére javallott legalább 45 kg-os testtömegű felnőttek, serdülők és 12 éves és idősebb gyermekek esetében.

2.
Tudnivalók a Sumamed S 500 mg filmtabletta szedése előtt
Ne szedje a Sumamed S 500 mg filmtablettát
· ha allergiás az azitromicinre az eritromicinre, bármelyik makrolid vagy ketolid antibiotikumra vagy a gyógyszer (6. pontban felsorolt) egyéb összetevőjére.
Figyelmeztetések és óvintézkedések
A Sumamed S 500 mg filmtabletta szedése előtt beszéljen kezelőorvosával vagy gyógyszerészével, ha a következő betegségek bármelyike jelenleg fennáll vagy korábban fennállt Önnél:

· szívproblémák (pl. problémák a szívritmusával vagy szívelégtelenség) vagy alacsony káliumszint vagy magnéziumszint a vérében: ezek az állapotok hozzájárulhatnak az azitromicin súlyos, szívet érintő mellékhatásaihoz

· májproblémák: előfordulhat, hogy kezelőorvosa ellenőrzi a májfunkcióját vagy leállítja a kezelést

· súlyos hasmenés bármely más antibiotikum adagolása után

· helyi izomgyengeség (miaszténia grávisz), mivel ennek a betegségnek a tünetei rosszabbodhatnak a kezelés során

· vagy ha bármilyen ergotszármazékot szed, például ergotamint (migrén kezelésére alkalmazzák), mivel ezek a gyógyszerek nem szedhetők együtt a Sumamed S 500 mg filmtablettával. 
Hagyja abba ennek a gyógyszernek a szedését és azonnal keresse fel kezelőorvosát (lásd még 4. pont „Súlyos mellékhatások”):

· ha úgy érzi, hogy allergiás reakciója van (pl. légszomj, az arc vagy a torok duzzanata, kiütés, hólyagosodás).

· ha a 4. pontban leírt, súlyos bőrreakciókhoz kapcsolódó bármilyen tünetet tapasztal, beleértve a Stevens–Johnson-szindrómát, a toxikus epidermális nekrolízist, az eozinofíliával és szisztémás tünetekkel járó gyógyszerreakciót (DRESS) és az akut generalizált exantémás pusztulózist (AGEP), amelyeket az azitromicin-kezeléssel kapcsolatban jelentettek.

· ha úgy érzi, hogy szabálytalan a szívverése vagy szívdobogásérzése (palpitáció) van, szédül vagy elájul, amikor a Sumamed S 500 mg filmtablettát szedi.

· ha májproblémák jelei alakulnak ki Önnél (pl. sötét színű vizelet, étvágytalanság vagy a bőr, illetve a szemfehérje sárgasága).

· ha súlyos hasmenés alakul ki Önnél a kezelés alatt vagy azt követően. Ne vegyen be semmilyen gyógyszert a hasmenése kezelésére anélkül, hogy ezt először megbeszélné a kezelőorvosával. Ha a hasmenése továbbra is fennáll vagy visszatér a kezelést követő első hetekben, kérjük, tájékoztassa erről is kezelőorvosát.

Felülfertőződés

A kezelőorvosa megfigyelheti Önt további bakteriális vagy gombás fertőzések – amelyek nem kezelhetők a Sumamed S 500 mg filmtablettával (felülfertőződés) – jelei tekintetében.

Nemi úton terjedő betegségek

A kezelőorvosa megvizsgálhatja szifilisszel történő lehetséges fertőzés igazolására és kizárására, amely egy nemi úton terjedő betegség és máskülönben észrevétlenül terjedhet, valamint késhet a diagnózis felállítása. Továbbá bármilyen nemi úton terjedő bakteriális fertőzés esetében a kezelőorvosa laboratóriumi utánkövetési vizsgálatokat fog elindítani a terápia sikerességének nyomon követésére. 

Gyermekek és serdülők

A Sumamed S 500 mg filmtabletta nem alkalmas 45 kg testtömeg alatti gyermekek és serdülők kezelésére. Ha Ön 45 kg-nál kisebb testtömegű, akkor léteznek más, azitromicint tartalmazó gyógyszerkészítmények, amelyeket könnyebben bevehet.
Egyéb gyógyszerek és a Sumamed S 500 mg filmtabletta
Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről.
A Sumamed S 500 mg filmtabletta néhány más gyógyszerrel egy időben történő bevétele mellékhatásokat okozhat. Különösen fontos, hogy elmondja kezelőorvosának, ha a következő gyógyszerek bármelyikét alkalmazza:

· Atorvasztatin és más gyógyszerek a sztatinok csoportjából (a vér koleszterinszintjének csökkentésére és a szívbetegségek, többek között a szívroham és a sztrók megelőzésére alkalmazzák)
· Ciklosporin (az átültetett szerv kilökődésének megakadályozására alkalmazzák)
· Kolchicin (köszvény és familiáris (örökletes) mediterrán láz kezelésére alkalmazzák)
· Dabigatrán (vérrögképződés megelőzésére és kezelésére alkalmazzák; véralvadásgátló)
· Digoxin (szívbetegségek kezelésére alkalmazzák) 
· Warfarin vagy hasonló vérhígító gyógyszerek (véralvadásgátlók)
· Olyan gyógyszerek, amelyek a szokásoshoz képest meghosszabbíthatják a szívizom összehúzódásának és elernyedésének idejét (QT-megnyúlás), például a következők:
· Kinidin, prokainamid, dofetilid, amiodaron és szotalol (szabálytalan szívverés [kardiális aritmia] kezelésére alkalmazzák, beleértve a túl gyors és a túl lassú szívverést is)
· Pimozid (mentális betegségek kezelésére alkalmazzák)
· Citaloprám (depresszió kezelésére alkalmazzák)
· Moxifloxacin és levofloxacin (antibiotikumok)
· Ciszaprid (az emésztőrendszer betegségeinek kezelésére alkalmazzák)
· Hidroxiklorokin vagy klorokin (autoimmun betegségek, többek között reumás ízületi gyulladás [reumatoid artritisz] kezelésére, illetve malária kezelésére vagy megelőzésére alkalmazzák)
Terhesség, szoptatás és termékenység
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer szedése előtt beszéljen kezelőorvosával vagy gyógyszerészével.
Terhesség

A kezelőorvosa dönt arról, hogy szedheti-e ezt a gyógyszert a terhesség alatt, kizárólag azután, hogy meggyőződtek arról, hogy az előnyök meghaladják a lehetséges kockázatokat.
Szoptatás

A Sumamed S 500 mg filmtabletta kiválasztódik az anyatejbe. A kezelőorvosa dönt arról, hogy a szoptatást kell felfüggeszteni, vagy a Sumamed S 500 mg filmtablettával végzett kezelést kell elkerülni, figyelembe véve a szoptatás előnyét a gyermek, illetve a kezelés előnyét az anya szempontjából. 
A készítmény hatásai a gépjárművezetéshez és a gépek kezeléséhez szükséges képességekre

A Sumamed S 500 mg filmtabletta közepes mértékben befolyásolja a gépjárművezetéshez és a gépek kezeléséhez szükséges képességeket. A Sumamed S 500mg filmtabletta alkalmazásával kapcsolatban szédülést, álmosságot és görcsrohamokat jelentettek, valamint néhány embernél látás- és hallásproblémát. Ezek a lehetséges mellékhatások befolyásolhatják a gépjárművezetéshez és a gépek kezeléséhez szükséges képességeket.
A Sumamed S 500 mg filmtabletta nátriumot tartalmaz
A készítmény kevesebb mint 1 mmol (23 mg) nátriumot tartalmaz filmtablettánként, azaz gyakorlatilag „nátriummentes”.

3.
Hogyan kell szedni a Sumamed S 500 mg filmtablettát?

A gyógyszert mindig a kezelőorvosa vagy gyógyszerésze által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát vagy gyógyszerészét.

A Sumamed S 500 mg filmtabletta naponta alkalmazandó mennyisége attól a bakteriális fertőzéstől függ, ami miatt Önt kezelik, valamint attól a konkrét terápiás kúrától, amelyet a kezelőorvosa vagy gyógyszerésze utasításai szerint Önnek követnie kell.
Legalább, 45 kg-os testtömegű felnőttek, serdülők és 12 éves és idősebb gyermekek

Chlamydia trachomatis baktérium okozta húgycső- és méhnyakfertőzés: 1000 mg (2 db 500 mg-os filmtabletta) egyszeri adagban bevéve
Alkalmazása gyermekeknél és serdülőknél

Ha a testtömege 45 kg-nál kisebb, vagy Ön nem képes lenyelni ezt a gyógyszerkészítményt, kérdezze kezelőorvosát vagy gyógyszerészét, mivel más, azitromicint tartalmazó gyógyszerkészítmény is rendelkezésre áll, amely alkalmasabb lehet Önnek. 

Az alkalmazás módja:

Szájon át történő alkalmazásra.
A Sumamed S 500 mg filmtablettát szájon át, napi egyszeri adagban kell bevenni. A tablettát kevés vízzel, egészben lenyelve, étkezés közben vagy attól függetlenül kell bevenni. A gyógyszer közvetlen étkezés előtti bevétele segíthet az emésztőrendszeri panaszok csökkentésében.
Ha az előírtnál több Sumamed S 500 mg filmtablettát vett be
Ha az előírtnál több Sumamed S 500 mg filmtablettát vett be, akkor rosszul érezheti magát. A túladagolás tipikus jelei lehetnek a hányás, a hasmenés, a hasi fájdalom és a hányinger. Azonnal forduljon kezelőorvosához vagy jelentkezzen a legközelebbi kórház sürgősségi ügyeletén.

Ha elfelejtette bevenni a Sumamed S 500 mg filmtablettát

Ha elfelejti bevenni a Sumamed S 500 mg filmtablettát, a lehető leghamarabb pótolja, ha ez legalább 12 órával az esedékes következő adag előtt történik. Ha 12 óránál kevesebb idő van a következő adagjáig, akkor hagyja ki az elfelejtett adagot és vegye be a következő adagot a szokásos időben. Ne vegyen be kétszeres adagot a kihagyott adag pótlására.
Ha idő előtt abbahagyja a Sumamed S 500 mg filmtabletta szedését

Ha idő előtt abbahagyja a Sumamed S 500 mg filmtabletta szedését, akkor a fertőzés visszatérhet. Szedje a Sumamed S 500 mg filmtablettát egészen a kezelés végéig, még akkor is, ha kezdi jobban érezni magát.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát, gyógyszerészét vagy a gondozását végző egészségügyi szakembert.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Súlyos mellékhatások
Ha a következő tünetek bármelyikét észleli, hagyja abba a Sumamed S 500 mg filmtabletta szedését és azonnal forduljon orvoshoz:
· hirtelen fellépő zihálás, légzési nehézség, szemhéj-, arc- vagy ajakduzzanat, kiütés vagy viszketés, különösen, ha az egész testet érinti (túlérzékenységi reakció, gyakoriság nem ismert)
· gyors vagy szabálytalan szívverés (kardiális aritmia vagy torsades de pointes típusú gyors szívverés, úgynevezett tahikardia, gyakoriság nem ismert)
· sötét színű vizelet, étvágytalanság vagy a bőr, illetve a szemfehérje sárgasága, amelyek a májbetegség jelei (májelégtelenség vagy májnekrózis [gyakoriság nem ismert].
· súlyos hasmenés hasi görcsökkel, véres széklet és/vagy láz vastagbélfertőzést jelenthet (antibiotikum-kezeléssel összefüggő vastagbélgyulladás, gyakoriság nem ismert). Ne vegyen be hasmenés elleni gyógyszereket, amelyek a bélmozgást gátolják (perisztaltikát csökkentő szereket).
· a törzsön megjelenő vöröses, nem kiemelkedő, céltáblaszerű vagy körkörös, középen gyakran hólyagos foltok; bőrhámlás; fekélyképződés a szájban, a torokban, az orrban, a nemi szerveken és a szemeken. Ezeknek a súlyos bőrkiütéseknek a megjelenését megelőzheti láz vagy influenzaszerű tünetek fellépése (Stevens–Johnson-szindróma vagy toxikus epidermális nekrolízis, gyakoriság nem ismert).
· kiterjedt bőrkiütések, magas testhőmérséklet és megnagyobbodott nyirokcsomók (DRESS-szindróma vagy gyógyszer-túlérzékenységi szindróma, ritka [1000 betegből legfeljebb 1 beteget érinthet]).
· bőr alatti dudorokkal és hólyagokkal járó vörös, pikkelyes, kiterjedt kiütések, amelyeket láz kísér. A tünetek rendszerint a kezelés megkezdésekor jelentkeznek (akut generalizált exantémás pusztulózis, ritka [1000 betegből legfeljebb 1 beteget érinthet]).
Egyéb mellékhatások
Nagyon gyakori (10 betegből több mint 1 beteget érinthet)

· hasmenés

Gyakori (10 betegből legfeljebb 1 beteget érinthet)

· fejfájás

· hányás, hasi fájdalom, hányinger
· vérvizsgálati eredmények megváltozása (csökkent limfocitaszám, emelkedett eozinofilszám, emelkedett bazofilszám, emelkedett monocitaszám, emelkedett neutrofilszám, csökkent hidrogén-karbonát-szint a vérben)
Nem gyakori (100 betegből legfeljebb 1 beteget érinthet)
· szájpenész (kandidiázis) – a szájüreg és a hüvely gombafertőzése, egyéb gombafertőzések  
· tüdőgyulladás, bakteriális torokgyulladás, gyomorbélrendszeri gyulladás, légzési rendellenesség, orrnyálkahártya-gyulladás, hüvelyfertőzés 

· a fehérvérsejtek számának változása (leukopénia, neutropénia, eozinofília)
· a vérlemezkék (trombociták) számának emelkedése 
· az összes vérsejt arányának csökkenése a teljes vértérfogatban (csökkent hematokrit)
· allergiás reakciók, kéz-, láb- és arcduzzanat (angioödéma)
· étvágytalanság
· idegesség, alvászavar (álmatlanság)
· szédülésérzés, álmosságérzés (aluszékonyság), ízérzésváltozás (diszgeúzia), tűszúrásérzés vagy zsibbadás (paresztézia)

· látászavar
· fülbetegség 
· forgó jellegű szédülés (vertigó)
· szívdobogásérzés (palpitáció)
· hőhullámok
· hirtelen kialakuló zihálás, orrvérzés 

· székrekedés, gázképződés, emésztési zavarok (diszpepszia), a gyomornyálkahártya gyulladása (gasztritisz), nyelési nehézség (diszfágia), haspuffadás, szájszárazság, böfögés (eruktáció), szájüregi fekély, fokozott nyálképződés
· bőrkiütés, viszketés, csalánkiütés (urtikária), bőrgyulladás, bőrszárazság, kórosan megnövekedett verejtékezés (hiperhidrózis)
· ízületi duzzanat és fájdalom (oszteoartritisz), izomfájdalom, hátfájdalom, nyakfájdalom

· fájdalmas vizeletürítés (diszúria), vesetáji fájdalom

· rendszertelen időközönként jelentkező menstruációs vérzés (metrorágia), a herék rendellenessége
· folyadékvisszatartás miatti duzzanat, különösen az arcon, a bokán és a lábon (ödéma, arcödéma, perifériás ödéma), 
· gyengeség, általánosan rossz közérzet, fáradtság, láz 
· mellkasi fájdalom, fájdalom

· kóros laboratóriumi vizsgálati eredmények (pl. vér- vagy májvizsgálatok) 
· kezelés/műtéti beavatkozás utáni szövődmények
Ritka (1000 betegből legfeljebb 1 beteget érinthet)

· ingerlékenység
· májproblémák, a bőr és a szem sárgasága
· fokozott érzékenység a napfényre
Nem ismert (a gyakoriság a rendelkezésre álló adatokból a gyakoriság nem állapítható meg) 
· a fokozott sejtpusztulás miatti csökkent vörösvérsejtszám, amely fáradtságot és sápadt bőrt okozhat (hemolitikus anémia) 
· csökkent vérlemezkeszám, amely vérzéshez és véraláfutáshoz vezethet (trombocitopénia)
· idegesség, agresszió, félelem és aggódás érzése (szorongás), akut tudatzavar (delírium)
· hallucináció

· ájulás

· görcsrohamok

· csökkent tapintási, fájdalom- és hőmérsékletérzékelés (hipesztézia) 

· hiperaktivitás

· a szaglás megváltozása (anozmia, parozmia)
· teljes ízérzésvesztés (ageúzia) 
· izomgyengeség (miaszténia grávisz)
· kóros szív-ingerületvezetés az elektrokardiogrammon (EKG) (QT-megnyúlás)
· süketség, halláscsökkenés vagy fülcsengés (tinnitusz))
· alacsony vérnyomás
· hasnyálmirigy-gyulladás (pankreatitisz), amely súlyos hasfájással és hátfájással jár 
· a nyelv színének megváltozása
· ízületi fájdalom (artralgia)
· vesegyulladás (intersticiális nefritisz) és veseelégtelenség
Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, gyógyszerészét vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Sumamed S 500 mg filmtablettát tárolni?

Ez a gyógyszer nem igényel különleges tárolást.
A gyógyszer gyermekektől elzárva tartandó!

A csomagoláson feltüntetett lejárati idő (Felhasználható: / EXP:) után ne szedje ezt a gyógyszert. A lejárati idő az adott hónap utolsó napjára vonatkozik.
Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Sumamed S 500 mg filmtabletta
· A készítmény hatóanyaga az azitromicin.

500 mg azitromicin (524,109 mg azitromicin-dihidrát formájában) filmtablettánként.
· Egyéb összetevők: kalcium-hidrogén-foszfát, hipromellóz, kukoricakeményítő, hidegenduzzadó kukoricakeményítő, mikrokristályos cellulóz, nátrium-lauril-szulfát, magnézium-sztearát.

Filmbevonat: hipromellóz, indigókármin (E132), titán-dioxid (E 171), poliszorbát 80, talkum.

Milyen a készítmény külleme és mit tartalmaz a csomagolás
A Sumamed S 500 mg filmtabletta halványkék, hosszúkás, mindkét oldalán domború felületű, egyik oldalán mélynyomású „PLIVA”, a másik oldalán „500” felirattal ellátott filmtabletta. Törési felülete fehér színű.

2 db filmtabletta PVC/alumínium buborékcsomagolásban és dobozban.
A forgalomba hozatali engedély jogosultja 

